Kozmopolitski 'koledž-gradići' - blagoslov, ali i pokora američke provincije (31/4/04) - 2004-03-31
Velik utjecaj sveučilišta na lokalnu društvenu, kulturnu i gospodarsku scenu nekima odgovara, a nekima i ne!
U Sjedinjenim Državama postoji više od tri tisuće koledža i sveučilišta. Računa se da barem tri stotine njih funkcioniraju kao središte i društvenog i kulturnog i poslovnog života mjesta u kojem su smješteni. Često je više od polovice stanovništva vezano uz sveučilište - ili na njemu studiraju ili na njemu rade. Velik utjecaj sveučilišta na lokalnu društvenu scenu nekima odgovara, a nekima i ne – kako saznajemo iz priloga Maure Farrelly koja se javlja iz jednog od najpoznatijih američkih “college-gradića”. Athens, Georgia – poznat ljubiteljima glazbe u cijelom svijetu zbog rock bandova R.E.M. i B52’s, koji su upravo ovdje počeli i koje su osnovali studenti Sveučilišta Georgie. Baš zbog njegova ‘alternativnog imagea’, na njemu studiraju mladi ljudi iz cijelog svijeta. Peter Goerig, umirovljenik koji uživa u kavi u jednoj od lokalnih kavana, kaže da je grad Athens živo i dinamično mjesto – upravo zbog studenata. "Usporedio bih ga s izvorom vječne mladosti. Ima mnogo mladenačke energije. Najviše volim što su mnoge društvene aktivnosti i programi – koje organizira sveučilište – otvoreni i za širu javnost." U Athensu – koji ima oko 100 tisuća stanovnika, a trećina su studenti – gostuju poznati svjetski komorni ansambli, predavanja drže svjetski čelnici – poput Mihaila Gorbačova ili biskupa Desmonda Tutua. Sve to ne bi postojalo da se u Athensu ne nalazi i svjetski poznato sveučilište Georgije. Naravno, ne bi bilo niti dobrog nogometa i košarke. Međutim mnoge građane Athensa studenti često i smetaju – promet je zakrčen, mnogo je galame do kasno u noć, pogotovo vikendom. Sveučilište – koje se financira iz školarina, ali i iz izdašne državne blagane – vlasnik je mnogih nekretnina u gradu. Zbog toga što se radi o visokoškolskoj ustanovi, na te nekretnine sveučilište ne treba plaćati porez. To smeta gradonačelnicu Haidi Davison. "U gradu živi sve više i više ljudi, Troškovi komunalnih usluga – vodovoda, policije, vatrogasaca, javne čistoće – sve su veći, a mi za njih nemamo dovoljno novca." Bob Karrow, stručnjak za lokalnu ekonomiju u manjim gradićima kojima dominiraju sveučilišni campusi, kaže da u njima cijene zemljišta vrtoglavo rastu: "Sve više i više studenata želi živjeti izvan campusa, u priavtnom smještaju. Ljudi koji iznajmljuju sobe ili stanove u njih trpaju sve veći broj mladih ljudi. Na nekretninama se spekulira. Ima sve više automobila. Komunalne usluge sve su skuplje." Bez obzira na to, gradići u kojima se nalaze sveučilišni campusi i dalje su atraktivna destinacija za mnoge mlade Amerikance. Oni istovremeno nude gostoprimstvo manjeg mjesta, ali i kozmopolitanizam i dinamičnost velikog grada.